DA Den Europæiske Unions Tidende L 219/19

KOMMISSIONENS GENNEMFØRELSESFORORDNING (EU) Nr. 801/2014

af 24. juli 2014

om fastlæggelse af tidsplanen og andre gennemførelsesbetingelser for mekanismen for tildeling af midler inden for rammerne af EU's genbosættelsesprogram under Asyl-, Migrations- og Integrationsfonden

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 516/2014 af 16. april 2014 om oprettelse af en asyl-, migrations- og integrationsfond (1), særlig artikel 17, stk. 8,

efter høring af Udvalget vedrørende Asyl-, Migrations- og Integrationsfonden, der er nedsat ved artikel 59, stk. 1, i Europa-Parlamentets og Rådets forordning (EU) nr. 514/2014 af 16. april 2014 om almindelige bestemmelser om Asyl-, Migrations- og Integrationsfonden og om instrumentet for finansiel støtte til politisamarbejde, forebyggelse og bekæmpelse af kriminalitet samt krisestyring (2), og

ud fra følgende betragtninger:

(1) Ud over de beløb, der er tildelt i henhold til artikel 15, stk. 1, litra a), i forordning (EU) nr. 516/2014, modtager medlemsstaterne hvert andet år et yderligere beløb for hver genbosat person.

(2) De perioder, som der skal tages hensyn til ved beregningen af det yderligere beløb, bør præciseres. Der bør fastsættes tre genbosættelsesperioder, for hver af hvilke der kan tildeles et yderligere beløb til en medlemsstat.

(3) Hvis det i 2017 viser sig at være nødvendigt med en revision i 2019 af de fælles EU-genbosættelsesprioriteter, der er omhandlet i artikel 17, stk. 2, i forordning (EU) nr. 516/2014, kan den tredje genbosættelsesperiode, der omfatter årene 2018-2020, begrænses til årene 2018 og 2019. I så fald ændres denne forordning, så der fastsættes en yderligere genbosættelsesperiode for året 2020.

(4) For at Kommissionen kan fastsætte det yderligere beløb, som skal tildeles i forbindelse med genbosættelse i en given genbosættelsesperiode, bør hver medlemsstat forelægge Kommissionen et skøn over det antal personer, den har til hensigt at genbosætte i den pågældende periode. Skønnet bør forelægges gennem det elektroniske system for dataudveksling, der er oprettet ved artikel 2 i Kommissionens gennemførelsesforordning (EU) nr. 802/2014 (3).

(5) I henhold til forordning (EU) nr. 516/2014 tildeles medlemsstaterne første gang de yderligere beløb til genbosættelse i de individuelle finansieringsafgørelser, som godkender de nationale program, der er omhandlet i artikel 14 i forordning (EU) nr. 514/2014. For den genbosættelsesperiode, der omfatter årene 2014 og 2015, bør de nationale programmer, der skal forelægges for Kommissionen, derfor indeholde et skøn over det antal personer, som medlemsstaten har til hensigt at genbosætte i den pågældende periode. For de andre genbosættelsesperioder bør hver medlemsstat forelægge et skøn senest den 15. september i det år, der går forud for den pågældende genbosættelsesperiode.

(6) De yderligere beløb til genbosættelse, som tildeles hver medlemsstat, baseres på et skøn over det antal personer, som medlemsstaten har til hensigt at genbosætte. For at være berettiget til det yderligere beløb skal de pågældende rent faktisk være genbosat fra begyndelsen af den pågældende periode og op til seks måneder efter periodens afslutning.

(7) For at kunne få udbetalt det yderligere beløb, som er baseret på et fast beløb for hver genbosat person, bør medlemsstaterne indberette det antal personer, som er berettiget til betaling, til Kommissionen. De bør opbevare dokumentation for disse personer, der er berettiget til betaling.

(8) Det Forenede Kongerige og Irland er bundet af forordning (EU) nr. 516/2014, og denne forordning er derfor bindende for Det Forenede Kongerige og Irland.

(9) Danmark er ikke bundet af forordning (EU) nr. 516/2014, og denne forordning er derfor ikke bindende for Danmark.

(10) For at gøre det muligt at anvende foranstaltningerne i denne forordning hurtigst muligt og for ikke at forsinke godkendelsen af de nationale programmer bør denne forordning træde i kraft dagen efter offentliggørelsen i Den Europæiske Unions Tidende —

VEDTAGET DENNE FORORDNING:

Artikel 1

Tildeling af et yderligere beløb for genbosatte personer

1. For at få tildelt et yderligere beløb for genbosatte personer, jf. artikel 17, stk. 1, i forordning (EU) nr. 516/2014, skal hver medlemsstat forelægge Kommissionen et skøn over det antal personer, som den har til hensigt at genbosætte i en af følgende perioder:

a) årene 2014 og 2015

b) årene 2016 og 2017

c) årene 2018, 2019 og 2020.

2. Skønnene skal omfatte det antal personer, som falder ind under en af de prioriterede kategorier og grupper af personer, der er defineret i artikel 17, stk. 2, i forordning (EU) nr. 516/2014. De skal forelægges gennem det elektroniske system for dataudveksling, der er oprettet ved artikel 2 i gennemførelsesforordning (EU) nr. 802/2014, som følger:

a) skønnet for årene 2014 og 2015 skal medtages i medlemsstatens nationale program, der indgives i henhold til artikel 14 i forordning (EU) nr. 514/2014

b) skønnet for årene 2016 og 2017 forelægges senest den 15. september 2015

c) skønnet for årene 2018-2020 forelægges senest den 15. september 2017.

3. Kommissionen gennemgår skønnene og træffer hurtigst muligt afgørelse om de yderligere beløb, som tildeles hver medlemsstat, jf. artikel 17, stk. 9, i forordning (EU) nr. 516/2014.

Artikel 2

Berettigelse til det yderligere beløb for genbosatte personer og rapportering

1. For at være berettiget til det yderligere beløb skal de pågældende rent faktisk være genbosat fra begyndelsen af den pågældende periode og op til seks måneder efter periodens afslutning.

Medlemsstaterne opbevarer de oplysninger, der er nødvendige for at kunne foretage en passende identificering af de genbosatte personer og fastslå datoen for deres genbosættelse.

For personer, som falder ind under de prioriterede kategorier og grupper af personer, der er omhandlet i artikel 17, stk. 2, i forordning (EU) nr. 516/2014, opbevarer medlemsstaterne også dokumentation for, at de tilhører den relevante prioriterede kategori eller gruppe af personer.

2. Hver medlemsstat, som har fået tildelt et yderligere beløb til genbosættelse, skal i de årsregnskaber, der er omhandlet i artikel 39 i forordning (EU) nr. 514/2014, medtage antallet af genbosatte personer, der er berettiget til det yderligere beløb, herunder det antal personer, som falder ind under en af de prioriterede kategorier og grupper af personer, der er defineret i artikel 17, stk. 2, i forordning (EU) nr. 516/2014. Hver genbosat person må kun tælles én gang.

Artikel 3

Ikrafttræden

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaterne. Udfærdiget i Bruxelles, den 24. juli 2014. På Kommissionens vegne José Manuel BARROSO Formand

(1) EUT L 150 af 20.5.2014, s. 168.

(2) EUT L 150 af 20.5.2014, s. 112.

(3) Kommissionens gennemførelsesforordning (EU) nr. 802/2014 af 24. juli 2014 om fastsættelse af modeller for nationale programmer og om fastsættelse af vilkårene og betingelserne for det elektroniske dataudvekslingssystem mellem Kommissionen og medlemsstaterne i medf'ør af Europa-Parlamentets og Rådets forordning (EU) nr. 514/2014 om almindelige bestemmelser om Asyl-, Migrations- og Integrationsfonden og om instrumentet for finansiel støtte til politisamarbejde, forebyggelse og bekæmpelse af kriminalitet samt krisestyring (se side 22 i denne EUT).